Diari Oficial de la Generalitat Valenciana


Sumari del DOGV 9600, del 22-05-2023 (2023/5112)

RESOLUCIÓ de 9 de maig de 2023, de la Subdirecció General de Relacions Laborals, per la qual es disposen el registre i la publicació del text del II Acord sobre matèries concretes per a la subrogació dels treballadors en la contractació pública de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9600

Data del DOGV
:   22-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/5112


Data del document
:   09-05-2023

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 9 de maig de 2023, de la Subdirecció General de Relacions Laborals, per la qual es disposen el registre i la publicació del text del II Acord sobre matèries concretes per a la subrogació dels treballadors en la contractació pública de la Comunitat Valenciana. [2023/5112]  
Vist el text del II Acord sobre matèries concretes per a la subrogació dels treballadors en la contractació pública de la Comunitat Valenciana, codi 80/09/0047/2023, signat per la comissió negociadora, estant integrada aquesta, d'una part, per la Confederació Empresarial de la Comunitat Valenciana i, d'una altra, per la part social, composta per Comissions Obreres del País Valencià (CCOO-PV) i per la Unió General de Treballadors del País Valencià (UGT-PV), i de conformitat amb el que estableix l'article 90, apartats 2 i 3 de l'Estatut dels Treballadors (aprovat per Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors), en l'article 2 del Reial decret 713/2010, de 28 de maig, sobre registre i depòsit de convenis i acords col·lectius de treball, i en l'article 3 de l'Ordre 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, aquesta Subdirecció General de Relacions Laborals, d'acord amb el que s'estableix en l'article 51.1 de l'Estatut d'Autonomia de la Comunitat Valenciana; en l'article 10.2 de l'Ordre 10/2022, de 26 de setembre, de la Conselleria d'Economia Sostenible, Sectors Productius, Comerç i Treball, mitjançant la qual es desenvolupa el Decret 175/2020, del Consell, de 30 d'octubre, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, i en l'article 4.3 de l'Ordre 37/2010, resolc:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i el depòsit del text del conveni.  
  
Segon  
Disposar la seua publicació en el Diari Oficial de la Generalitat Valenciana.  
  
València, 9 de maig de 2023.- El subdirector general de Relacions Laborals: Joaquín Vañó Gironés.  
  
  
II Acord sobre matèries concretes per a la subrogació dels treballadors en la contractació pública de la Comunitat Valenciana  
  
Les organitzacions empresarials i sindicals que tenen la condició de més representatives en l'àmbit de la Comunitat Valenciana compartim la necessitat de subscriure el II Acord de matèries concretes per a abordar, entre altres matèries, la subrogació dels treballadors en la contractació pública de la Comunitat Valenciana.  
La pretensió dels signants del present Acord és solucionar els problemes aplicatius, especialment els d'interpretació i exclusió de determinades entitats del sector públic de l'Acord sobre matèries concretes per a la millora de l'economia i l'ocupació de la Comunitat Valenciana (AMCCV) subscrit el 21 de març de 2021 i publicat en el DOGV de 21.05.2021.  
Certament, la voluntat dels agents econòmics i socials signants de l'AMCCV sempre ha sigut la d'incloure tot el sector públic, també les entitats locals i el sector públic instrumental. Amb aquest segon Acord i en nom de la seua responsabilitat, els signants pretenen evitar l'excessiva judicialització, atorgar seguretat jurídica, transparència i eficàcia en l'àmbit de les relacions laborals i el sector públic a la Comunitat Valenciana.  
Amb l'objectiu d'aclarir alguns aspectes de l'AMCCV, que van donar lloc a interpretacions no concordes amb la voluntat dels signants, s'estableixen tres títols diferenciats. El primer d'aquests va destinat a la naturalesa jurídica de l'Acord, a la seua vigència i a la comissió a la qual s'encarrega l'aplicació i el seguiment d'aquest. El títol segon es destina a la subrogació dels treballadors en la contractació pública de l'àmbit territorial de la Comunitat Valenciana i en aquest es fa constar, de manera expressa, la relació de totes les entitats que integren el sector públic a l'efecte d'aplicació del present acord, així com les clàusules i els diferents supòsits de subrogació. Tant el títol I, com el títol II, contenen clàusules de caràcter normatiu i eficàcia general, pròpia dels convenis col·lectius estatutaris. El contingut del títol III versa sobre les clàusules laborals que haurien d'adoptar les diferents administracions que integren el sector públic, quan una empresa es faça càrrec, mitjançant licitació o qualsevol altre títol o contracte d'un encàrrec realitzat per qualsevol de les referides administracions. Les clàusules del títol III van destinades a concretar les mesures necessàries, que segons el parer dels signants, haurien d'adoptar les administracions integrants en el sector públic en llaures al compliment del present acord, a l'estabilitat en l'ocupació, a la responsabilitat social de les administracions públiques en la seua condició d'ocupadores.  
  
  
Reunits:  
D'una part: Salvador Navarro Pradas en representació de la Confederació Empresarial de la Comunitat Valenciana (CEV).  
I d'una altra: Ana María García Alcolea i Ismael Sáez Vaquero en representació de la Confederació Sindical de Comissions Obreres del País Valencià (CCOO-PV) i la Unió General de Treballadors del País Valencià (UGT-PV) respectivament.  
Les dues parts en la seua condició d'agents socials i econòmics més representatius en l'àmbit de la Comunitat Valenciana.  
  
Acorden:  
  
TÍTOL I  
Disposicions generals  
  
Article 1. Naturalesa jurídica i àmbit de l'acord  
1. El present acord té la naturalesa d'acord sobre matèries concretes subscrit en l'àmbit de la Comunitat Autònoma Valenciana a l'empara de l'article 83.3 de l'Estatut dels Treballadors per les organitzacions sindicals i empresarials més representatives en aquest àmbit. El seu contingut té naturalesa normativa i eficàcia general pròpia dels convenis col·lectius estatutaris d'acord amb el títol III de l'Estatut dels Treballadors.  
  
Dins del seu àmbit territorial, es projecta en les relacions laborals objecte de subrogació qualsevol que siga l'Administració licitadora d'un contracte, sense que puga excloure's la seua aplicació per raó de la naturalesa de l'Administració.  
2. El present acord afecta totes les empreses i treballadores i treballadors que presten serveis en l'àmbit de la Comunitat Valenciana i resultarà d'aplicació amb independència del país d'origen de les empreses, sempre que aquestes empreses o algun dels seus establiments siga adjudicatària d'un contracte del sector públic en l'àmbit territorial de la Comunitat Valenciana.  
  
Article 2. Vigència de l'acord  
L'Acord entrarà en vigor el dia de la seua signatura, sense perjudici de la seua publicació en el Diari Oficial de la Generalitat Valenciana i tindrà una vigència fins al 31 de desembre de 2024, i es prorrogarà tàcitament per períodes anuals, si no es produeix denúncia expressa d'alguna de les parts, que haurà de comunicar-se a les altres, amb una antelació mínima d'1 mes, respecte del seu venciment.  
Una vegada denunciat, seguirà en vigor en tot el seu contingut fins que se subscriga un nou acord que el substituïsca.  
  
Article 3. Comissió paritària d'aplicació i seguiment de l'acord interprofessional sobre matèries concretes de la Comunitat Valenciana  
  
1. La comissió paritària d'aplicació i seguiment del present acord estarà formada per huit membres, quatre d'aquests designats per l'organització empresarial signant (CEV); els quatre restants seran designats per les organitzacions sindicals; en concret, dos per Comissions Obreres del País Valencià (CCOO-PV) i dos per la Unió General de Treballadors del País Valencià (UGT-PV).  
2. La comissió paritària d'aplicació i seguiment del present acord interprofessional per acord unànime dels seus integrants podrà avaluar, modificar i actualitzar el contingut previst en aquest.  
3. La comissió paritària d'aplicació i seguiment de l'acord es reunirà a instàncies de part, formulada per qualsevol de les organitzacions signants, per a resoldre les qüestions que es puguen plantejar i/o manifestar respecte de la interpretació, aplicació i seguiment dels acords aconseguits.  
4. La comissió paritària d'aplicació i seguiment de l'acord interprofessional durà a terme l'adaptació del contingut d'aquest acord davant possibles modificacions legislatives o acords de concertació d'àmbit estatal que afecten les matèries objecte d'aquest o hi incidisquen.  
  
5. La comissió paritària d'aplicació i seguiment de l'acord interprofessional en el marc d'aplicació del present acord interprofessional té atribuïdes aquestes altres funcions:  
a) Les parts signants instaran les administracions a l'elaboració d'una memòria anual en la qual es recullen les següents dades:  
- Nombre de contractes licitats segons classificació de la Llei LCSP (concessió d'obres, gestió de serveis i subministraments).  
- Nombre d'incidències, resolucions d'aquestes per incompliment de l'adjudicatària o processos de baixa temerària iniciats.  
• Informació detallada dels contractes d'emergència, contractes menors i contractes adjudicats per procediment supersimplificat.  
b) La interpretació i resolució de qualsevol consulta instada sobre els aspectes recollits en el present acord.  
c) La incorporació, si escau, d'altres matèries recollides en l'àmbit de les meses de diàleg social, si així les parts signants ho acorden.  
  
6. La comissió d'aplicació i seguiment de l'acord interprofessional reglamentarà les seues normes de funcionament.  
  
TÍTOL II  
Subrogació en el sector públic  
  
El present acord, com a conveni marc i d'acord amb el que es disposa en l'Estatut dels Treballadors, s'aplica a tots els treballadors que presten serveis en empreses adjudicatàries de contractes del sector públic en l'àmbit territorial de la Comunitat Valenciana.  
A l'efecte del present acord, s'entén per sector públic en l'àmbit territorial de la Comunitat Valenciana:  
a) L'Administració de la Generalitat.  
b) El sector públic instrumental de la Generalitat, en els termes definits en l'article 2.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
c) Les entitats integrants de l'Administració local de la Comunitat Valenciana i les entitats del seu sector públic vinculades o dependents.  
  
d) Les universitats públiques valencianes i les entitats del seu sector públic vinculades o dependents.  
e) L'Administració general de l'Estat i les entitats del seu sector públic institucional, quan es tracte de la prestació d'un servei o la realització d'una activitat que opere exclusivament en el territori de la Comunitat Valenciana.  
  
Article 4. Clàusula de subrogació en el sector públic  
1. En els supòsits en els quals procedisca la subrogació, segons el que s'estableix en el següent article, les entitats integrants del sector públic, hauran de complir el que es disposa en l'article 130 de la Llei 9/2017, de contractes del sector públic, i incloure en l'anunci de licitació i en els plecs de clàusules administratives particulars, l'obligació i les condicions de subrogació en els contractes de treball, que estan recollides en el referit precepte.  
2. Queden fora de l'àmbit de subrogació en el sector públic, la contractació d'emergència, els contractes menors i els contractes adjudicats per procediment supersimplificat als quals es refereix l'article 159.6 de la Llei 9/2017, de contractes del sector públic.  
3. Serà requisit per a la subrogació del personal afectat que els treballadors i treballadores presten els seus serveis en la contracta que canvia de titular almenys 6 mesos des de la data en la qual s'anuncia la licitació, sense perjudici del que s'estableix en el conveni col·lectiu d'aplicació.  
En aquells casos en els quals la contracta dispose de més d'un centre de treball, la subrogació es produirà sobre els treballadors i treballadores que presten els seus serveis almenys 6 mesos des de la data en la qual s'anuncia la licitació en el lloc de treball i en el centre de treball objecte de subrogació.  
  
Article 5. Supòsits de subrogació en el sector públic  
5.1. Quan una empresa es faça càrrec mitjançant licitació o qualsevol altre títol o contracte d'un encàrrec d'una entitat del sector públic siga com siga la forma jurídica a la qual s'aculla aquesta entitat, per a realitzar o gestionar qualsevol servei, obra o prestació de qualsevol naturalesa i aquesta fora prestada per un altre empresari o entitat, l'obligació de subrogar-se en els contractes de treball s'aplicarà, segons siga procedent:  
5.1.1. Les regles sobre successió d'empresa i/o subrogació convencional que pogueren estar previstes per a aquestes situacions en el conveni sectorial aplicable a l'activitat corresponent que s'estiguera desenvolupant.  
5.1.2. Les regles sobre successió d'empresa previstes en l'article 44 de l'Estatut dels Treballadors.  
5.2. En el cas que no foren aplicables les regles sobre successió d'empresa previstes en l'article 44 de l'Estatut dels Treballadors, ni el conveni col·lectiu sectorial aplicable a l'activitat corresponent que s'estiguera desenvolupant recollira regles sobre successió d'empresa i/o subrogació contractual, s'aplicarà aquesta en els contractes de treball i en les condicions dels treballadors subrogats, inclòs el manteniment del conveni que els fora aplicable, que estableix l'article 44 de l'Estatut dels Treballadors, i sense perjudici que d'acord amb el que s'estableix en un conveni aplicable puga establir-se una altra regla, sempre que fora més favorable. Tot això, com a resultat de la voluntat convencional expressada per les parts signants del present acord i com a garantia del manteniment de l'ocupació i la seua qualitat.  
  
  
TÍTOL III  
Clàusules laborals en la contractació amb les administracions públiques  
  
Article 6. Clàusules laborals en la fase de licitació amb les administracions públiques  
1. És voluntat de les parts signants que les administracions públiques, en nom de la seguretat jurídica, introduïsquen en l'anunci de la licitació i, en concret, en les clàusules administratives particulars les clàusules laborals que garantisquen l'estabilitat i qualitat de l'ocupació, dins del respecte a les normes laborals. Per a això les parts signatàries apel·len a la necessitat que s'introduïsquen en l'anunci de la licitació les clàusules que es desenvolupen en l'article 4,5 i 6.2 del present acord. Tot això, en virtut del present en la normativa vigent per al foment de la responsabilitat social, especialment pel que es refereix a la creació d'ocupació estable i la reducció de la temporalitat, així com a la creació d'ocupació de qualitat i de la millora de les condicions laborals i retributives.  
  
Article 7. Clàusules sobre la indexació de preus en la contractació amb les administracions públiques  
És voluntat de les parts que les administracions públiques, i a fi que els adjudicataris dels contractes públics puguen fer front als increments retributius legals o convencionals que pogueren pactar-se pels subjectes legitimats durant l'execució de l'obra o la prestació del servei, hagen d'establir una clàusula que preveja la modificació del preu del contracte segons el que s'estableix en l'article 204 de l'LCSP, amb la finalitat que l'adjudicatari puga complir les clàusules establides en futurs convenis col·lectius sectorials, nacionals, autonòmics i provincials aplicables en el lloc de prestació dels serveis o en normes legals que suposen un increment retributiu sense ocasionar una càrrega econòmica major al preu establit de concessió.  
  
  
  
Article 8. Reversió en la gestió dels serveis públics  
Respecte del que s'estableix en la normativa vigent, les parts signatàries, amb la finalitat de garantir l'estabilitat i qualitat en l'ocupació, dins del respecte a les normes laborals, consideren necessari que en els supòsits de reversió a la gestió directa de serveis públics que eren prestats per un operador econòmic, les administracions públiques estiguen obligades a la subrogació del personal que els prestava, en aplicació de l'article 130.3 de la Llei 9/2017, de 8 de novembre, de contractes del sector públic.  
  
Article 9. Desenvolupament concret de les clàusules laborals durant la vigència dels contractes  
Les parts signants d'aquest acord estimen que haurien d'incloure's en la contractació de les administracions públiques les següents clàusules:  
a) Per a complir l'objectiu de garantir l'estabilitat i la qualitat de l'ocupació s'inclouran necessàriament clàusules que garantisquen l'aplicació de les regles convencionals sobre subrogació en els contractes de treball en els termes pactats en els convenis col·lectius que resulten d'aplicació, o en defecte d'això, i si no hi ha clàusules convencionals que garantisquen la subrogació s'aplicaran les necessàries per a l'aplicació de les establides en el títol II, apartat 5.2 del present acord.  
  
b) L'adjudicatari del servei està obligat durant l'execució del contracte al compliment de les disposicions vigents i de les que es puguen promulgar durant l'execució del contracte, en matèria laboral, social, sanitària i de prevenció de riscos laborals, així com estar al corrent de les seues obligacions tributàries i de la Seguretat Social, especialment el compliment dels convenis col·lectius sectorials que siguen d'aplicació i, si escau, els convenis específics d'empresa.  
  
  
Article 10. Disposició final  
El II acord per a la subrogació dels treballadors en la contractació pública de la Comunitat Valenciana substitueix, des de la data de la seua signatura, en la seua integritat l'Acord sobre matèries concretes per a la millora de l'economia i l'ocupació de la Comunitat Valenciana (AMCCV) subscrit el 21 de març de 2021 i publicat en el DOGV de 21.05.2021.  
  
Signants  
El president de la Confederació Empresarial de la Comunitat Valenciana (CEV): Salvador Navarro Pradas.  
La secretària general de Comissions Obreres del País Valencià (CCOO-PV): Ana María García Alcolea.  
El secretari general de la Unió General de Treballadors del País Valencià (UGT-PV): Ismael Sáez Vaquero.